CELEX: E2012P0006
Language: el
Date: 2012-06-19 00:00:00
Title: Προσφυγή που ασκήθηκε στις 19 Ιουνίου 2012 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-6/12)

22.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 360/6
            
         Προσφυγή που ασκήθηκε στις 19 Ιουνίου 2012 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
   (Υπόθεση E-6/12)
   2012/C 360/05
   Στις 19 Ιουνίου 2012, ασκήθηκε προσφυγή κατά του Βασιλείου της Νορβηγίας ενώπιον του Δικαστηρίου ΕΖΕΣ από την Εποπτεύουσα Αρχή της ΕΖΕΣ, εκπροσωπούμενη από τους Xavier Lewis και Fiona M. Cloarec, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, 1040 Βρυξέλλες Belgium.
   Η Εποπτεύουσα Αρχή της ΕΖΕΣ ζητεί από το Δικαστήριο ΕΖΕΣ να αναγνωρίσει ότι:
   
               1)
            
            
               Το Βασίλειο της Νορβηγίας, λόγω της διατήρησης σε ισχύ της διοικητικής πρακτικής βάσει της οποίας δεν εξετάζεται κατά πόσον ένα τέκνο το οποίο συγκατοικεί με έναν γονέα εκτός Νορβηγίας συντηρείται κατά κύριο λόγο από τον έτερο γονέα ο οποίος διαμένει στη Νορβηγία και έχει χωρίσει από τον πρώτο γονέα, παραβαίνει το άρθρο 1 στοιχείο στ) σημείο i), δεύτερο εδάφιο, σε συνδυασμό με το άρθρο 76 της Πράξης η οποία αναφέρεται στο σημείο 1 του παραρτήματος VI της Συμφωνίας για τον Ευρωπαϊκό Οικονομικό Χώρο [κανονισμός (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητος, όπως έχει τροποποιηθεί], όπως προσαρμόστηκε στη συμφωνία ΕΟΧ με το πρωτόκολλο 1 αυτής.
            
         
               2)
            
            
               Το Βασίλειο της Νορβηγίας βαρύνεται με τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Το κεφάλαιο 7 του κανονισμού (EOK) αριθ. 1408/71 ρυθμίζει τα του συντονισμού της χορήγησης οικογενειακών παροχών σε διασυνοριακές υποθέσεις.
            
         
               —
            
            
               Στο άρθρο 1 στοιχείο στ) σημείο i) του κανονισμού (EOK) αριθ. 1408/71, η έννοια «μέλος της οικογενείας» ορίζεται ως «κάθε πρόσωπο που ορίζεται ή αναγνωρίζεται ως μέλος της οικογενείας ή που ορίζεται ως μέλος του νοικοκυριού από την νομοθεσία, δυνάμει της οποίας καταβάλλονται οι παροχές (…)· πάντως, αν οι νομοθεσίες αυτές θεωρούν ως μέλος της οικογενείας ή του νοικοκυριού μόνον το πρόσωπο που ζει υπό την στέγη του μισθωτού ή μη μισθωτού ή σπουδαστού, ο όρος αυτός θεωρείται ότι εκπληρούται, όταν η συντήρηση του εν λόγω προσώπου βαρύνει κυρίως τον μισθωτό ή μη μισθωτό ή σπουδαστή· (...)».
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι, σύμφωνα με το άρθρο 4 παράγραφος 1 στοιχείο η) του κανονισμού (EOK) αριθ. 1408/71, ως οικογενειακή θεωρείται μια παροχή η οποία έχει ως σκοπό να επιτρέψει σε έναν από τους γονείς να αφιερωθεί στην ανατροφή ενός μικρού παιδιού, ειδικότερα δε να παράσχει ανταμοιβή για την ανατροφή του τέκνου, να αντισταθμίσει τα λοιπά έξοδα επιμέλειας και ανατροφής και, ενδεχομένως, να μετριάσει τις αρνητικές οικονομικές συνέπειες από την απώλεια εισοδήματος λόγω μη ασκήσεως επαγγελματικής δραστηριότητας.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι σκοπός των άρθρων 73 και 74 του κανονισμού (EOK) αριθ. 1408/71 είναι να διασφαλισθεί ότι τα μέλη της οικογενείας εργαζομένων τα οποία διαμένουν σε άλλο κράτος του ΕΟΧ λαμβάνουν τις οικογενειακές παροχές οι οποίες προβλέπονται από την εφαρμοστέα νομοθεσία του κράτους στο οποίο είναι εγκατεστημένος ο εργαζόμενος.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι η διοικητική πρακτική βάσει της οποίας, σε διασυνοριακές υποθέσεις, οι νορβηγικές αρχές (συγκεκριμένα, η Υπηρεσία Εργασίας και Πρόνοιας της Νορβηγίας — NAV) εξετάζουν κατά πόσον ο γονέας ο οποίος εργάζεται στη Νορβηγία διαμένει συνήθως με την οικογένειά του στο έτερο κράτος του ΕΟΧ κατά τα χρονικά διαστήματα στα οποία δεν εργάζεται στη Νορβηγία, χωρίς να εξακριβώνουν κατά πόσον η συντήρηση του τέκνου «βαρύνει κυρίως» τον γονέα που εργάζεται στη Νορβηγία, συνιστά παράβαση του άρθρου 1 στοιχείο στ) σημείο i), δεύτερο εδάφιο, σε συνδυασμό με το άρθρο 76 του κανονισμού (EOK) αριθ. 1408/71.